Arne Dørumsgaard
Store norske leksikon,Kunst og estetikk,Musikk,Klassisk musikk,Den klassiske musikkens historie,Klassisk musikk 1950–2000,Norske klassiske komponister og verker 1950–2000
Arne Dørumsgaard var en norsk komponist og oversetter. Fra 1949 var han bosatt i Frankrike og senere i Italia.
Dørumsgaard var elev av blant andre Ivar Johnsen og Karl Andersen. Han komponerte cirka 100 sanger og noen klaverstykker i moderat moderne stil, og laget et stort antall bearbeidelser av vokalmusikk fra renessanse- og barokktiden til 1800-tallet, Canzone Scordate, som ble spilt inn på plate.Fra 1949 gjorde Dørumsgaard et stort arbeid med gjendiktning av kinesisk, japansk og koreansk lyrikk. Den første samlingen av klassisk kinesisk lyrikk, Blomster fra de keiserlige haver, kom i 1951. Frem til 1993 utgav han 25 bind med gjendiktninger av Østens gamle poesi. For sin innsats ble han i 1979 tildelt Bastianprisen. Han utgav også Om å gjendikte kinesisk poesi (1972). Både hans musikalske og poetiske gjendiktninger er gjort med fin kunstnerisk sans og forståelse, og blir høyt verdsatt. Han var statsstipendiat i 1975, og kulturrådgiver for regjeringen i 1976.Gjennom mange år samlet Dørumsgaard et meget stort antall grammofonplater og opptak fra begivenheter i 1900-tallets musikkliv. I samarbeid med Stavanger kommune etablerte han i 1984 stiftelsen Norsk Lydinstitutt, og 2003 fikk samlingen egne lokaler. Les mer i Store norske leksikon Arne Dørumsgaard i Norsk biografisk leksikon Norsk Lydinstitutt